Aftog geblaas in wantrouemosie teen WilliamsRandall Williams (Foto: DA) Raadslede van die ANC en EFF het gister uit ŉ raadsvergadering gestap sodat hul eie mosies van wantroue in burgemeester Randall Williams nie gedebatteer kan word nie. Cilliers Brink, die DA se nasionale woordvoerder, sê nadat sake aanvanklik ure lank vertraag is, het die ANC- en EFF-raadslede kans gehad om in die vroeë oggendure hul saak teen die burgemeester te stel. Geen só ŉ saak is egter voorgelê nie. “Pleks daarvan het die partye volgehou dat daar nie oor hul onderskeie mosies van wantroue gedebatteer of gestem moet word nie. Sou hierdie mosies hanteer gewees het, sou dit verslaan gewees het en ingevolge die reëls en prosedures van die munisipale raad mag ŉ soortgelyke mosie nie binne die volgende drie maande toegelaat word nie,” sê Brink. Daar is al geruime tyd spanning in die Tshwane-metro wat met die DA aan die stuur in ŉ koalisie regeer word. Brink sê dit is duidelik dat die ANC-EFF-blok in Tshwane hoop vir een of ander verwikkeling in hul guns; ŉ geleentheid om ŉ wig in te dryf tussen die partye in Tshwane se veelpartykoalisieregering en so die getalle bymekaar te maak wat hulle kort om ŉ mosie van wantroue in die burgemeester te laat slaag. “Die DA is vasbeslote om te keer dat dit gebeur. Ons sal Tshwane se veelpartykoalisie teen die aanslag van die ANC en die EFF verdedig en verseker daar is ŉ minimum vlak van bestendigheid in die stad om te verseker dinge word gedoen.” Daar is oënskynlik ŉ teiken op Williams se rug en verskeie opposisiepartye het hom van korrupsie beskuldig rakend ŉ ooreenkoms om alternatiewe krag vir Tshwane op te wek. Die stad het ŉ beleggingsvoorstel van ŉ konsortium ontvang wat die grond wil huur waarop twee ongebruikte kragsentrales staan, om gasturbines te installeer vir ŉ projek wat moontlik 800 MW tot die stad se kragnetwerk kan voeg. ŉ Verslag om openbare insette oor dié voorstel te kry, is vroeër onttrek nadat die ANC, ActionSA en die EFF ŉ kabaal daaroor opgeskop het en die burgemeester van ongerymdhede beskuldig het.